3. számú melléklet

PÁLYÁZATI FELHÍVÁS

Szentes Város Önkormányzata Képviselő-testületének a gazdaságélénkítésről szóló Rendelete keretében támogatott **„mezőgazdasági termelők földvásárlása** **”** címűpályázati felhívása.

A **pályázat célja,** hogy egyszeri **visszatérítendő kamatmentes** pénzügyi támogatással segítséget nyújtson a Szentes Város közigazgatási területén működő mezőgazdasági termelők földvásárlásán keresztül megvalósuló **gazdaságfejlesztéshez, a gazdálkodási feltételek javításához, Szentes népességmegtartó képességének növeléséhez és a mezőgazdasági tevékenység hosszú távú fenntartásához**.

**I., A pályázat tárgyköre:**

A mezőgazdasági termelők termelését, szolgáltatását közvetlenül segítő, bővítő termőföldingatlan megvásárlása.

**II., A pénzügyi támogatás módja:**

Visszatérítendő kamatmentes támogatás **maximum 3.000.000,- Ft**.

A támogatásból 36 havi futamidővel legfeljebba termőföldvásárlás értékének, az 50%-a finanszírozható.

Amennyiben a támogatott jogszabályi és szerződéses kötelezettségeinek nem tesz eleget, úgy kamattal növelt visszatérítési kötelezettség terheli, melynek mértéke a jegybanki alapkamat kétszerese.

A visszatérítési kötelezettség teljesítésének határideje a kötelezettség fennállásának Önkormányzat általi megállapítását követő 30 nap.

**III., A pályázati alap forrásai:**

A pályázati alapot az alábbi források képezik:

1.) Szentes Város Önkormányzata Képviselő-testülete által a tárgyévi költségvetésben erre elkülönített összeg,

2.) Az alap tárgyévet megelőző évben fel nem használt összege.

3.) Az alap pénzeszközeiből származó kamat és egyéb tőkejövedelem.

4.) Az alap javára teljesített visszafizetések és ezek járulékai.

5.) A pályázati díj összege, amely évente a pályázat kiírásakor kerül meghatározásra.

**IV., A pályázati támogatás biztosítéki formái:**

a) óvadék (pénzbetét, állam által kibocsátott értékpapír)

b) termőföld ingatlan

c) épített ingatlan

d) vagyontárgy ( ingóság )

A biztosíték meglétét, tulajdonlását igazoló okmányokat a pályázathoz csatolni kell. Ennek elmaradása esetén a pályázat érdemi elbírálás nélkül elutasításra kerül. Amennyiben a pályázó ingatlanon kívül eső dolgot ajánl fel biztosítékul, úgy a zálogszerződés közjegyzői okiratba foglalásának valamint a nyilvántartásba vételének költségeit a pályázónak kell viselnie.

A támogatás elnyerése esetén a támogatott köteles a fedezetül felajánlott ingatlanra, vagy vagyontárgyra vonatkozóan általános vagyonbiztosítást kötni, valamint a támogatás erejéig és idejéig a biztosítás összegét Szentes Város Önkormányzata javára engedményeztetni.

**V., A pályázat benyújtására jogosult:**

 Pályázat benyújtására jogosult minden olyan mezőgazdasági termelő, aki

1. Szentes város közigazgatási területén bejegyzett székhellyel és/vagy gazdasággal (tanya ingatlan) telephellyel rendelkezik,
2. a pályázat benyújtásakor nem áll csőd-, felszámolási vagy végelszámolási eljárás alatt,
3. a pályázat beadásakor lejárt köztartozása nincs,
4. elmúlt 18 éves, de 55. életévét még nem töltötte be,
5. rendelkezik mezőgazdasági szakirányú képzettséggel, ezüstkalászos gazda (OKJ 21 6201 01), aranykalászos gazda (OKJ 32 6201 01) szakképesítéssel vagy a Mezőgazdasági Szakigazgatási Hivatal által igazoltan legalább 5 éves mezőgazdasági szakmai gyakorlattal,
6. kötelezettséget vállal arra, hogy a támogatás alapját képező termőföldet a támogatás folyósításától számított 5 éven belül nem idegeníti el, más célra nem hasznosítja és a tényleges mezőgazdasági tevékenységet legalább 5 éven keresztül mezőgazdasági termelőként, valamint főtevékenységként végzi;
7. a támogatás alapját képező termőföldet, vagy osztatlan közös tulajdonban álló termőföldben tulajdoni hányadot adásvétel jogcímén szerzi,
8. a vásárlás időpontjában legalább 1 éve rendelkezik legalább 5000 m2 területnagyságú szőlő, gyümölcsös művelési ágú föld, vagy legalább 1 ha területnagyságú egyéb művelési ágú föld tulajdonjogával;
9. nem pályázhat 5 évig az a mezőgazdasági kisvállalkozó, aki a már folyósított támogatásból eredő visszafizetési kötelezettségének nem tett eleget, a támogatási célt nem valósította meg, vagy megtévesztően nyilatkozott,
10. kapcsolt vállalkozások közül csak egy pályázó részesülhet támogatásban,
11. nem nyújtható támogatás a termelőszövetkezeti külön lapon részarányként, illetve az ingatlan-nyilvántartásban erdőművelési ágban nyilvántartott termőföld megvásárlására;
12. a termőföld vásárlására jogosult;
13. nem áll egyenes ági rokonságban a földingatlan eladójával,
14. ha a megvásárlandó földingatlan területével növelve a pályázó összes földterülete nem éri el családi gazdaság felső birtokhatárának 20%-át, figyelembe véve a bérelt földingatlan területét is.

Fent megnevezett feltételeknek együttesen kell fennállniuk, bármelyik hiánya a pályázat érdemi vizsgálat nélküli kizárását eredményezi a pályázati körből.

VI., A pályázat benyújtásának tartalmi és formai követelményei:

A pályázaton való részvétel részletes feltételeit, a pályázat benyújtásának tartalmi és formai követelményeit, a pályázat elbírálásának szempontjait a Pályázati Útmutató (csomag) tartalmazza.

Pályázatot benyújtani cégszerűen aláírt papír alapú formában lehet, **3 példányban** (1 eredeti és 2 másolat) a Szentesi Közös Önkormányzati Hivataltól átvett, letöltött vagy elektronikus postán (e-mail) kapott Pályázati Útmutató csomag alapján. Nem kötelező, de a pályázat gyorsabb elbírálása érdekében ajánlott a komplett pályázat elektronikus postán (e-mailben) történő benyújtása a bocskay@szentes.hu címre.

A pályázati csomag beszerezhető: Szentes Város Önkormányzata Polgármesteri Hivatala

 Ipari Park referensénél, 6600 Szentes, Kossuth tér 6. vagy letölthető a [www.szentesinvest.hu](http://www.szentesinvest.hu) honlapról.

**VII., Általános feltételek:**

1. Alaponként - egy fordulóban - egy pályázó csak egy pályázatot nyújthat be.
2. Egy pályázó az adott évben csak egy alapból nyerhet el támogatást.
3. Azok a pályázók, akik 5 éven belül már kétszer részesültek támogatásban, abban az esetben részesülhetnek újból, amennyiben a pályázat benyújtásakor maximum 1 folyamatban lévő, vissza nem fizetett támogatásuk van, illetve forráshiány miatt egyéb pályázat nem kerül elutasításra.
4. Előnyt élveznek azok a pályázók, akik még nem részesültek támogatásban.
5. Pályázónként a kint lévő aktuális támogatás összege együttesen nem haladhatja meg a 8 millió Ft-ot.

**VIII., A pályázat beérkezésének és elbírálásának határideje:**

A pályázat beérkezésének határideje: *a mindenkor érvényes kiírás szerint*

A pályázat leadásának helye/postai címe:

Szentesi Közös Önkormányzati Hivatal, 6600 Szentes, Kossuth tér 6. (212. sz. iroda)

A pályázat benyújtására nyitva álló határidő elmulasztása esetén igazolási kérelemnek nincs helye.

A pályázat keretében egyszeri hiánypótlásra van lehetőség, a hiánypótlásra felszólító levél átvételét követő 5 naptári napon belül. Ennek elmaradása a pályázatból való kizárást eredményezi. A hiánypótlás határidejének meghosszabbítására nincs mód.

A benyújtott pályázatokat Szentes Város Képviselő-testülete bírálja el és hoz döntést, a mellette működő Tulajdonosi Bizottság javaslatát figyelembe véve.